Simoné Pretorius (neé Nortmann), gebore op 18 Mei 1990, is 'n film-, televisie- en teateraktrise, wat bekendheid verwerf het vir die rol van Irma Humpel in die Afrikaanse rolprent, Vir die Voëls, in 2016. Met hierdie rol het sy haar gevestig as professionele aktrise en het ook internasionale erkenning ontvang. Sy is ook bekend as Jony in die kykNET-komedie, Hotel, waarvoor sy genomineer is as beste aktrise in 'n komediereeks, 2018 – deur die Suid-Afrikaanse Film- en Televisietoekennings. Sy het haar debuut gemaak op televisie as Nadia Croukamp op die sepie, 7de Laan vanaf 2013–2015, waarvoor sy ook die toekenning "Beste Nuweling" by die Royalty Soapy Awards in 2014 gekry het. Simoné is in Pretoria gebore en kom uit 'n Afrikaanse omgewing en woon tans in Johannseburg saam met haar man, Andries Levi Pretorius, 'n entrepeneur en boekhouer. Albei haar ouers het diens gedoen in die Suid-Afrikaanse Lugmag. Haar pa, Hannes Nortmann, het aan die Suid-Afrikaanse Grensoorlog deelgeneem en is vereer met die Honoris Crux-medalje vir sy braafheid in 1988.